Komission lausunto

ehdotukseen Euroopan parlamentin ja neuvoston asetukseksi unionin ja sen henkilöstön välisten riitojen ratkaisemista ensimmäisenä oikeusasteena koskevan toimivallan siirtämisestä unionin yleiselle tuomioistuimelle

***

Komissio ottaa huomioon Euroopan unionin toiminnasta tehdyn sopimuksen ja erityisesti sen 257 artiklan ensimmäisen kohdan ja 281 artiklan toisen kohdan ja katsoo seuraavaa:

(1)Euroopan unionin tuomioistuin pyysi 17 päivänä marraskuuta 2015 lainsäätäjiä hyväksymään ehdotuksen asetukseksi, jolla puretaan Euroopan unionin virkamiestuomioistuin ja siirretään unionin yleiselle tuomioistuimelle toimivalta unionin henkilöstöä koskevissa riita-asioissa.

(2)Tämä ehdotus on tarpeellinen lisäys unionin yleisen tuomioistuimen uudistukseen, josta unionin lainsäätäjät vastikään päättivät vastatakseen riita-asioiden määrän kasvuun kyseisessä tuomioistuimessa. Kun Euroopan parlamentti ja neuvosto antoivat 16 päivänä joulukuuta 2015 asetuksen (EU, Euratom) 2015/2422, ne päättivät lisätä unionin yleisen tuomioistuimen tuomarien lukumäärää asteittain siten, että viimeistään vuonna 2019 jokaisella jäsenvaltiolla on kaksi tuomaria. Uudistuksen keskeinen osa on virkamiestuomioistuimen seitsemän tuomarin siirtäminen unionin yleiseen tuomioistuimeen 1 päivästä syyskuuta 2016.

(3)Komissio tuki täysin unionin tuomioistuimen alkuperäisiä pyyntöjä lisätä tuomarien lukumäärää unionin yleisessä tuomioistuimessa. Tämän kannan yksityiskohtaiset perustelut esitetään 30 päivänä syyskuuta 2011 annetussa komission lausunnossa (COM(2011) 596). Komissio hyväksyi sen jälkeen myös lainsäätäjien lopullisen ratkaisun, jonka mukaan unionin yleisen tuomioistuimen tuomarien lukumäärä kaksinkertaistetaan asteittain erityisesti siirtämällä tuomarien virkoja virkamiestuomioistuimesta.

(4)Näin ollen komissio antaa täyden tukensa tälle ehdotukselle edellyttäen, että siinä annetaan mahdollisuus panna uudistuksen toinen vaihe täytäntöön ja että se on lainsäätäjien kaikkien aiemmin tekemien valintojen mukainen.

(5)Komissio esittää lisäksi kaksi huomautusta.

(6)Ensimmäinen huomautus koskee unionin yleiseen tuomioistuimeen siirrettävien asioiden tulevaa prosessioikeudellista käsittelyä.





(7)Ehdotuksen mukaan virkamiestuomioistuin puretaan 1 päivänä syyskuuta 2016, ja kaikki kyseisenä päivänä vireillä olevat asiat siirretään unionin yleiseen tuomioistuimeen. Tämän lisäksi ehdotukseen sisältyy väliaikaisia säännöksiä siirtämisen toteuttamisesta. Ehdotuksessa säädetään erityisesti, että elokuun 31 päivänä 2016 virkamiestuomioistuimessa vireillä olevat asiat siirretään sellaisina kuin ovat kyseisenä päivänä.

(8)Unionin tuomioistuimen ehdotuksen ja sen perustelujen kattavan tarkastelun perusteella näyttää siltä, että tällä tavoin siirrettävien asioiden käsittelyssä sovelletaan siirtopäivästä alkaen unionin yleisen tuomioistuimen työjärjestystä, jota on tällä välin muutettu.

(9)Tältä osin komissio katsoo oikeusvarmuuden vuoksi olevan suositeltavaa, että unionin yleisen tuomioistuimen työjärjestykseen sisältyisi selkeä sääntö, jonka mukaan työjärjestystä sovelletaan kyseisiin siirrettyihin asioihin. Tarkasteltaessa unionin yleisen tuomioistuimen työjärjestykseen tehtäviä muutoksia, jotka ovat tarpeen siirrettäessä henkilöstön riita-asioita koskeva toimivalta unionin yleiselle tuomioistuimelle, komissio haluaa jo tässä vaiheessa korostaa olevan tärkeää, että unionin yleinen tuomioistuin sisällyttää työjärjestykseensä henkilöstön riita-asioita koskevat selkeät säännöt, jotka vastaavat virkamiestuomioistuimen nykyisessä työjärjestyksessä ja erityisesti sen 108 ja 109 artiklassa esitettyjä sääntöjä.

(10)Komission toinen huomautus koskee unionin yleisen tuomioistuimen sisäistä organisaatiota sen jälkeen kun tuomarien lukumäärää on lisätty. Unionin yleisessä tuomioistuimessa on määrä olla 47 tuomaria 1 päivänä syyskuuta 2016. On selvää, että tässä uudessa tilanteessa unionin yleisen tuomioistuimen toimintatapoja on muutettava perusteellisesti. Tuomarien lukumäärän kasvu voisi ensinnäkin antaa unionin yleiselle tuomioistuimelle mahdollisuuden antaa suurempien jaostojen käsiteltäviksi aiempaa enemmän asioita niiden tärkeydestä riippuen (asioita voitaisiin käsitellä viiden tuomarin jaostoissa tai jopa suuressa jaostossa). Näin varmistettaisiin kooltaan kasvaneen tuomioistuimen oikeuskäytännön johdonmukaisuus ja laatu sekä vältettäisiin unionin tuomioistuimelle osoitettavien muutoksenhakujen lukumäärän kasvu. Toisaalta uudessa tilanteessa voitaisiin harkita asioiden kohdentamiseen sovellettavien sääntöjen ja käytänteiden tarkistamista aihekohtaisten synergioiden luomiseksi. Erityisesti olisi otettava huomioon asioiden aineelliset yhteydet säilyttäen kuitenkin samalla riittävä joustavuus, jotta sääntöjä ja käytänteitä voidaan mukauttaa riita-asioiden käsittelyn tulevan kehityksen mukaisesti.

(11)Komissio pyytää lainsäätäjiä hyväksymään unionin tuomioistuimen ehdotuksen mahdollisimman pian. Edellä mainitun 1 päivänä syyskuuta 2016 päättyvän määräajan lisäksi komissio muistuttaa, että lainsäädännön hyväksymisen jälkeen on tehtävä tarvittavat muutokset unionin yleisen tuomioistuimen työjärjestykseen, nimitettävä uudet tuomarit ja toteutettava unionin yleisen tuomioistuimen sisäinen organisaatiouudistus. Vasta sen jälkeen tuomioistuin voi alkaa purkaa vireillä olevien asioiden sumaa.

* * *